Document ID: 31994D0376

Komisjoni otsus,
30. mai 1994,
millega muudetakse otsust 85/377/EMÜ, millega kehtestatakse ühenduse põllumajandusettevõtete liigitus
(94/376/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuni 1965. aasta määrust nr 79/65/EMÜ, millega luuakse Euroopa Majandusühenduse talumajapidamiste tulusid ja majandustegevust käsitlevate raamatupidamisandmete kogumise võrk, [1] viimati muudetud määrusega (EMÜ) nr 3577/90, [2] eriti selle artikli 4 lõiget 4 ja artiklit 11,
ning arvestades, et:
komisjoni otsusega 85/377/EMÜ [3] kehtestatud ühenduse põllumajandusettevõtete liigitus ja eelkõige standardsed brutomarginaalid on põllumajandusettevõtete majandusliku suuruse ja põllumajandustootmise liigi järgi liigitamise alus nii põllumajandusettevõtete struktuurivaatluste kui ka põllumajandusraamatupidamise andmevõrgu (FADN) raames; ühenduse liigituse alusel arvutatakse ka Euroopa suurusühik (ESU) ja künnised, mille abil piiritletakse vaatlusvaldkonnad ning koostatakse põllumajandusraamatupidamise andmevõrku sisestatud või sisestatavate aruandvate ettevõtete väljavalimise plaan;
põllumajandusettevõtete struktuurivaatluste tulemused, mis on liigitatud Euroopa suurusühiku ja põllumajandustootmise liigi järgi, moodustavad ühise põllumajanduspoliitika alla kuuluva põllumajandusettevõtete struktuuri poliitika andmebaasi ja aitavad kindlaks määrata põllumajandusliku raamatupidamise andmevõrgu vaatlusvaldkonda, mille alusel valitakse ja hinnatakse põllumajandusliku raamatupidamise andmevõrgu põllumajandusettevõtete valimit; vaatlusvaldkonna aruandvate ettevõtete valik peab olema iga kavandatud analüüsi eesmärkide seisukohalt esinduslik;
nõukogu määruses (EMÜ) nr 571/88, [4] viimati muudetud komisjoni otsusega 93/156/EMÜ, [5] sätestatakse ajavahemikuks 1988-1997 põllumajandusettevõtete struktuurivaatlused ja vaadeldavate tunnuste loetelud;
komisjoni otsuse 85/377/EMÜ artiklis 11 sätestatakse, et komisjon, keda abistavad liikmesriigid, vaatab vähemalt kord kümne aasta jooksul läbi kõnealuse otsuse kohaldamisel saadud kogemused ning ühenduse uued vajadused selles valdkonnas; pärast sellist läbivaatamist võib kõnealuse otsuse sätteid vastavalt vajadusele muuta;
ajavahemiku 1988-1997 vaatlustunnuste loetelu struktuuri ja sisu on muudetud, seega erinevad uue loetelu tunnused varasematel vaatlustel registreeritud tunnustest; ühenduse põllumajandusettevõtete liigitus sõltub sellest loetelust ja seetõttu on vajalik kohandada otsust 85/377/EMÜ vaatlustunnuste loetelule, mis on sätestatud määrusega (EMÜ) nr 571/88;
käesoleva otsusega ettenähtud meetmed on kooskõlas ühenduse põllumajandusaruandluse andmevõrgu komitee ja alalise põllumajandusstatistika komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse nr 85/377/EMÜ II ja III lisa muudetakse vastavalt käesoleva otsuse I ja II lisale.
Artikkel 2
Käesolevat otsust kohaldatakse alates 1988. aastast.
Artikkel 3
Käesolev otsus on adresseeritud liikmesriikidele.
Brüssel, 30. mai 1994

Labels: 12
6